HR Službeni list Europske unije L 12/24

UREDBA KOMISIJE (EU) 2018/70

оd 16. siječnja 2018.

o izmjeni priloga II., III. i IV. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za ametoktradin, klorpirifos-metil, ciprokonazol, difenokonazol, fluazinam, flutriafol, proheksadion i natrijev klorid u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 5. stavak 1. i članak 14. stavak 1. točku (a),

budući da:

(1) Maksimalne razine ostataka (MRO-ovi) za fluazinam, flutriafol i proheksadion utvrđene su u Prilogu II. Uredbi (EZ) br. 396/2005. MRO-ovi za klorpirifos-metil utvrđeni su u Prilogu II. i dijelu B Priloga III. toj uredbi. MRO-ovi za ametoktradin, ciprokonazol i difenokonazol utvrđeni su u dijelu A Priloga III. toj uredbi. Za natrijev klorid nisu utvrđeni posebni MRO-ovi niti je ta tvar navedena u Prilogu IV. toj uredbi te se stoga primjenjuje zadana vrijednost od 0,01 mg/kg utvrđena u članku 18. stavku 1. točki (b) te uredbe.

(2) U okviru postupka odobrenja uporabe sredstva za zaštitu bilja koje sadržava aktivnu tvar ametoktradin na „začinskom bilju i jestivim cvjetovima” podnesen je zahtjev u skladu s člankom 6. stavkom 1. Uredbe (EZ) br. 396/2005 za izmjenu postojećih MRO-ova.

(3) U pogledu klorpirifos-metila takav je zahtjev podnesen za japansku jabuku i za nar/šipak. U pogledu ciprokonazola takav je zahtjev podnesen za sjemenke borača. U pogledu difenkonazola takav je zahtjev podnesen za marelice, jagode, glavate kupusnjače, „salate i salatno bilje”, blitvu, „začinsko bilje i jestive cvjetove”, kardu, celer, poriluk, rabarbaru, mahunarke, ječam i „začine od korijena i podanaka (rizoma)”. U pogledu fluazinama takav je zahtjev podnesen za luk, ljutiku i češnjak. U pogledu proheksadiona takav je zahtjev podnesen za šljive.

(4) U skladu s člankom 6. stavcima 2. i 4. Uredbe (EZ) br. 396/2005 podnesen je zahtjev za uporabu flutriafola na hmelju. Podnositelj zahtjeva tvrdi da odobrene uporabe te tvari na toj kulturi u Sjedinjenim Američkim Državama dovode do toga da ostaci prekoračuju MRO iz Uredbe (EZ) br. 396/2005 i da je potreban viši MRO kako bi se izbjegle trgovinske zapreke pri uvozu te kulture.

(5) U skladu s člankom 8. Uredbe (EZ) br. 396/2005 predmetne države članice ocijenile su te zahtjeve i Komisiji dostavile izvješća o ocjeni.

(6) Europska agencija za sigurnost hrane, dalje u tekstu „Agencija”, ocijenila je zahtjeve i izvješća o ocjeni, posebno ispitavši rizike za potrošače i, prema potrebi, za životinje te je dala obrazložena mišljenja o predloženim MRO-ovima (2). Ta je mišljenja dostavila podnositeljima zahtjeva, Komisiji i državama članicama te ih učinila dostupnima javnosti.

(7) U vezi s uporabom ciprokonazola, Agencija je ocijenila zahtjev u cilju utvrđivanja MRO-a za uljanu repicu i dala obrazloženo mišljenje o predloženom MRO-u (3). U skladu s postojećim smjernicama Unije o ekstrapolaciji MRO-ova potrebno je vrijednost MRO-a za uljanu repicu utvrditi i za sjemenke borača.

(8) U pogledu svih ostalih zahtjeva Agencija je zaključila da su svi uvjeti u pogledu podataka ispunjeni i da su izmjene MRO-ova koje su zatražili podnositelji zahtjeva prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Opasnost od prekoračenja prihvatljivog dnevnog unosa ili akutne referentne doze nije utvrđena ni pri izlaganju tim tvarima tijekom cijelog životnog vijeka konzumiranjem svih prehrambenih proizvoda koji ih mogu sadržavati ni pri kratkoročnom izlaganju zbog znatnog konzumiranja predmetnih proizvoda.

(9) Provedbenom uredbom Komisije (EU) 2017/1529 (4) natrijev klorid odobren je kao osnovna tvar. Očekuje se da uvjeti uporabe te tvari neće uzrokovati prisutnost ostataka u hrani ili hrani za životinje koji mogu predstavljati rizik za potrošače. Stoga je tu tvar potrebno uvrstiti u Prilog IV. Uredbi (EZ) br. 396/2005.

(10) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra, potrebne izmjene MRO-ova ispunjavaju uvjete iz članka 14. stavka 2. Uredbe (EZ) br. 396/2005.

(11) Uredbu (EZ) br. 396/2005 trebalo bi stoga na odgovarajući način izmijeniti.

(12) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Prilozi II., III. i IV. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2.

Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 16. siječnja 2018. Za Komisiju Predsjednik Jean-Claude JUNCKER

(1) SL L 70, 16.3.2005., str. 1.

(2) Znanstvena izvješća Europske agencije za sigurnost hrane (EFSA) dostupna su na internetu: http://www.efsa.europa.eu:

Reasoned opinion on the modification of the existing maximum residue level for ametoctradin in herbs and edible flowers („Obrazloženo mišljenje o izmjeni postojeće maksimalne razine ostataka za ametoktradin u začinskom bilju i jestivim cvjetovima”). EFSA Journal 2017.; 15(6):4869 [21 str.].

Reasoned opinion on the modification of the existing maximum residue level for chlorpyrifos-methyl in herbs and edible flowers („Obrazloženo mišljenje o izmjeni postojeće maksimalne razine ostataka za klorpirifos-metil u japanskoj jabuci i naru/šipku”). EFSA Journal 2017.; 15(5):4838 [24 str.].

Reasoned opinion on the modification of the existing maximum residue level for difenoconazole in various crops („Obrazloženo mišljenje o izmjeni postojeće maksimalne razine ostataka za difenokonazol u raznim kulturama”). EFSA Journal 2017.; 15(7):4893 [33 str.].

Reasoned opinion on the modification of the existing maximum residue level for fluazinam in onions, shallots and garlic („Obrazloženo mišljenje o izmjeni postojeće maksimalne razine ostataka za fluazinam u luku, ljutici i češnjaku”). EFSA Journal 2017.; 15(7):4904 [22 str.].

Reasoned opinion on the setting of import tolerance for flutriafol in hops („Obrazloženo mišljenje o utvrđivanju uvoznih odstupanja za flutriafol u hmelju”). EFSA Journal 2017.; 15(7):4875 [22 str.].

Reasoned opinion on the modification of the existing maximum residue level for prohexadione (considered variant prohexadione-calcium) in plums („Obrazloženo mišljenje o izmjeni postojeće maksimalne razine ostataka za proheksadion (koji se smatra varijantom proheksadion-kalcija) u šljivama”). EFSA Journal 2017.; 15(6):4837 [20 str.].

(3) Obrazloženo mišljenje o izmjeni postojećih MRO-ova za ciprokonazol u uljanoj repici. EFSA Journal 2011.; 9(5):2187 [30 str.].

(4) Provedbena uredba Komisije (EU) 2017/1529 od 7. rujna 2017. o odobravanju osnovne tvari natrijev klorid u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011 (SL L 232, 8.9.2017., str. 1.).